สวัสดีค่ะ หนูอยากสอบถามว่าเวลาหนูทานอาหารแล้วเผลอไปกัดกระพุ้งแก้ม แล้วมันจะมีตุ่มสีแดงๆขึ้นมาพอสักพักมันจะหายไป เกิดจากอะไรหรอค่ะ
สวัสดีค่ะ การที่เผลอไปกัดกระพุ้งแก้ม แล้วมีตุ่มแดงๆ ขึ้นมา แล้วหายไป น่าจะเป็น "ถุงน้ำเมือก (mucocele)" ซึ่งเกิดจากการอุดตันของท่อของต่อมน้ำลายขนาดเล็กๆ บริเวณริมฝีปากและมีการรั่วไหลของน้ำเมือกออกมาอยู่รอบๆ เนื้อเยื่อแถวนั้น ทำให้เห็นเป็นก้อนนูน มักคลำได้นิ่ม ไม่แข็ง และไม่มีอาการเจ็บหรือปวด และเมื่อมีการทานอาหารที่เผ็ดหรือร้อน ก็อาจไปกระตุ้นให้น้ำเมือกรั่วไหลออกมามากขึ้น ทำให้มีขนาดใหญ่ขึ้นได้ ส่วนสาเหตุที่ทำให้เกิดการอุดตันของท่อต่อมน้ำลายนั้น อาจเกิดจากการเป็นแผลในช่องปาก ไม่ว่าจะเป็นแผลร้อนใน หรือแผลที่เกิดจากการกัด เมื่อมีแผล จะทำให้ต่อมน้ำลายบางส่วนได้รับความเสียหายจนเกิดภาวะอุดตันได้ในเบื้องต้น หากตุ่มได้หายไปแล้ว ก็อาจสังเกตอาการไปก่อน ในระหว่างนี้ ก็ควรงดทานอาหารที่มีรสเผ็ดจัด ไม่ทานอาหารที่ร้อนมากไป เวลาทานอาหาร ควรตักครั้งละน้อย ไม่ตักคำใหญ่ เพราะอาจมีโอกาสเผลอกัดโดนริมฝีปากได้อีก และควรเคี้ยวอาหารช้าๆ นอกจากนี้ ก็ควรดื่มน้ำเปล่ามากๆ งดการดื่มแอลกอฮอล์ งดการบ้วนปากด้วยน้ำยาบ้วนปากที่ทำให้แสบปาก เป็นต้น หากต่อมาตุ่มเกิดขึ้นมาอีก และไม่ยุบหายไป ก็ควรไปพบแพทย์เพื่อรักษาค่ะ